KIRJALLINEN KYSYMYS E-3811/02 esittäjä(t): Charles Tannock (PPE-DE) komissiolle. Fentionin arvioimiseen liittyvä ongelma.



Virallinen lehti nro 161 E , 10/07/2003 s. 0148 - 0149



KIRJALLINEN KYSYMYS E-3811/02 esittäjä(t): Charles Tannock (PPE-DE) komissiolle (9. tammikuuta 2003) Aihe: Fentionin arvioimiseen liittyvä ongelma Komission jäsen Byrne ilmoitti kreikkalaisen parlamentin jäsenen Papayannakisin esittämään kirjalliseen kysymykseen E-3552/00(1) 16. tammikuuta 2000 antamassaan vastauksessa, että direktiivin 91/414/ETY(2) 8 artiklan 2 kohdassa myönnetään jäsenvaltioille 12 vuodeksi (25. heinäkuuta 2003 saakka) poikkeus hyväksyä sellaisia kasvinsuojeluaineita, jotka sisältävät direktiivin liitteeseen I kuulumattomia tehoaineita, direktiivin 4 artiklan yleisten turvallisuusvaatimusten ja kansallisten tietovaatimusten pohjalta ja että kyseisenä aikana komissio käynnistää työohjelman, jolla pyritään näiden tehoaineiden asteittaiseen tutkimiseen ja että fention on yksi tehoaineista, joita arvioidaan tällä hetkellä komission asetuksen (ETY) N:o 3600/92(3) perusteella ja että on odotettavissa, että komissio voi hyväksyä fentionia koskevan päätöksen vuoden 2001 alkupuolella. Komissio sanoi myös ilmoittavansa parlamentille ja neuvostolle heinäkuussa 2001 uudelleenarviointiohjelman edistymisestä. Komission jäsen Byrne ilmoitti esittämääni kirjalliseen kysymykseen E-2883/01(4) 22. lokakuuta 2001 antamassaan vastauksessa, että yhteisön arviointi fentionista on lähes valmis, ja kuultuaan kasveja käsittelevää tiedekomiteaa komissio tekee mahdollisimman pian ehdotuksen fentionia koskevaksi päätökseksi. Päätöksessä käsitellään myös aineen hyväksyttäviä käyttötapoja. Komission jäsen Byrne vahvisti kirjalliseen kysymykseen E-0749/02(5) 15. maaliskuuta 2002 antamassaan vastauksessa, että fentionin arviointi on nyt saatettu päätökseen lukuun ottamatta yhtä tutkimusta, joka vasta äskettäin toimitettiin (nimeämättömälle) esittelijänä toimivalle jäsenvaltiolle ja että arvio tutkimuksesta saataneen huhtikuussa 2002, mutta sen ei pitäisi viivyttää päätöksentekomenettelyä. Komissio lisäsi esittävänsä arviointinsa tulokset kasveja käsittelevälle tiedekomitealle huhtikuussa 2002 ja että komitean odotetaan antavan lausuntonsa kahden kuukauden kuluessa. Komissio ilmoitti 4. joulukuuta 2002 antamassaan vastauksessa kirjalliseen kysymykseen E-3116/02(6), jossa pyydettiin uusimpia tietoja tiedekomitean tuloksista, että se oli pyytänyt kasveja käsittelevän tiedekomitean lausuntoa erinäisistä fentionin arvioimiseen liittyvistä kysymyksistä ja että aineeseen liittyvien kysymysten monimutkaisuuden vuoksi komitean lausunnon laatiminen on kestänyt odotettua pitempään. Kuinka monta kuukautta tai vuotta komitea vielä tarvitsee antaakseen lopullisen lausuntonsa viivästyneeseen neurotoksisuuteen liittyvästä keskeisestä kysymyksestä sekä eräiden jäsenvaltioiden kuten Britannian ja Ranskan fentionin klastogeenisistä ominaisuuksista esittämistä kysymyksistä? Onko viivästys esimakua tulevan kemikaalidirektiivin aiheuttamasta tilanteesta vai onko komissio valmis säätämään määräajan tiedekomitean lopulliselle päätökselle? Miten ennalta varautumisen periaatteeseen tulisi komission mielestä suhtautua? (1) EYVL C 174 E, 19.6.2001, s. 76. (2) EYVL L 230, 19.8.1991, s. 1. (3) EYVL L 366, 15.12.1992, s. 10. (4) EYVL C 115 E, 16.5.2002, s. 187. (5) EYVL C 172 E, 18.7.2002, s. 225. (6) EYVL C 110 E, 8.5.2003, s. 166. David Byrnen komission puolesta antama vastaus (3. helmikuuta 2003) Ilmoittaja on toimittanut esittelevälle jäsenvaltioille (Kreikka) kaikki fentionin osalta vaaditut tiedot, jotka liittyvät fentionin käyttöön syöttinä oliivien ja sitrushedelmien tuotannossa. Komissio toimitti uusia tietoja koskevan arviointinsa tulokset kasveja käsittelevälle tiedekomitealle huhtikuussa 2002. Kasveja käsittelevä tiedekomitea antoi lausuntonsa 17. joulukuuta 2002. Komiteaa pyydettiin esittämään kommenttinsa uusien tietojen merkityksestä sekä lintuihin ja fentionin toksikologisiin ominaisuuksiin liittyvän riskiarvioinnin huomioista. Komitea totesi, että käytettävissä olevat uudet toksikologiset tiedot eivät vaikuta komitean aikaisempaan lausuntoon fentionin mutageenista ominaisuuksista. Komitea painotti erityisesti sitä, että käytettävissä olevien uusien tietojen mukaan fentioni ei todennäköisesti aiheuta viivästyneen neurotoksisuuden riskiä ihmisille. Komitea totesi kuitenkin myös, että käyttömenetelmän muuttamisesta ja uusista tutkimuksista huolimatta fentionin ehdotetun käyttötavan linnuille aiheuttamista riskeistä ei vieläkään ole täyttä varmuutta ja että tästä syystä komitean aikaisemmassa lausunnossa esille tuomat kysymykset ovat edelleen ratkaisematta. Komitea onkin esittänyt joitakin suosituksia lintuja koskevan riskiarvioinnin parantamiseksi. Komission mielestä ennalta varautumisen periaate otetaan huomioon kasvinsuojeluaineita koskevassa lainsäädännössä. Kasvinsuojeluaine voidaan sallia ainoastaan silloin, kun nykyisen tieteellisen ja teknisen tiedon perusteella osoitetaan, että aineen jäämillä ja sen hyvän kasvinsuojelukäytännön mukaisella käytöllä ei ole haitallisia vaikutuksia ihmisten tai eläinten terveyteen taikka kohtuuttomia haittavaikutuksia ympäristöön. Komissio noudattaa kasvinsuojeluaineiden markkinoille saattamisesta annetun neuvoston direktiivin 91/414/ETY 8 artiklan 2 kohdassa tarkoitetun työohjelman ensimmäisen vaiheen täytäntöönpanoa koskevista yksityiskohtaisista säännöistä 11 päivänä joulukuuta 1992 annetussa komission asetuksessa (ETY) N:o 3600/92 säädettyjä menettelyjä. Heti kun kaikki kuulemiset on saatu päätökseen, komissio toimittaa fentionia koskevan ehdotuksen elintarvikeketjua ja eläinten terveyttä käsittelevälle pysyvälle komitealle todennäköisesti sen huhtikuussa 2003 pidettävässä kokouksessa käsiteltäväksi.